ཐོག་མར་གུང་རི་དགོན་པ་གྲུབ་ཐོབ་རང་རིག་པ་སངས་རྒྱས་འོད་ཟེར་གྱིས་ཕྱག་བཏབ་པའི་དགོན་རྙིང་གཙུག་ལག་ཁང་གི་རྟེན་གཙོ་དཔལ་ལྡན་ལྷ་མོ་བཀའ་སྒམ་དང༌།ཐུབ་དབང་གི་སྐུ་ཆུང་ཆུང་ཞིགསྤྱན་རས་གཟིགས་ཀྱི་སྐུ་ཆུང་ཆུང་ཞིགམཆོད་རྟེན་ཆུང་ཆུང་གསུམ།རྒྱལ་བའི་བཀའ་བསྟན་རྙིང་པ་སོགས་བཞུགས་ཡོད་པ་དང༌།དགོན་པ་དེའི་དཀྱུས་གཅིག་ན་གནས་པའི་དུང་འགྱུར་ལྷ་ཁང་ངམ་ཐུགས་རྗེ་ཆེན་པོ་མུན་སེལ་སྒྲོན་མེ་ཞེས་མ་ཎི་འཁོར་ཁང་ཞིག་ཀྱང་ཡོད།དེ་ནས་གོམ་པ་བཅུ་གྲངས་ཙམ་གྱི་གོང་ན་གུ་རུའི་ལྷ་ཁང་ཞེས་པའི་དགོན་པ་ཞིག་ཡོད་ཅིང༌།དེ་ནི་གྲུབ་ཐོག་རང་རིག་པས་གུང་རི་དགོན་པ་ཕྱག་བཏབ་ཟིན་ཏེ་ལོ་ཤས་ཀྱི་རྗེས་སུ་བཞེངས་ཡོད་ཚོད་ཅེས་གསུངས་ཤིང༌།ལྷ་ཁང་དེའི་ནང་དུ་རྟེན་གཙོ་གུ་རུ་རིན་པོ་ཆེའི་བཞེངས་སྐུ་ཞིག་དང༌།གཞན་ཡང་ལྷ་སྐུ་འགའ་ཤས་དང་བཀའ་བསྟན་རྙིང་པ་བཞུགས།དགོན་པ་དེ་གཉིས་ཀ་ཧ་ཅང་གིས་ཆུང༌།དགོན་རྙིང་དེ་གཉིས་ཀྱི་གོང་ན་ད་ལྟ་ཨོ་རྒྱན་གསང་སྔགས་ཆོས་གླིང་ཞེས་པ་ཕྱི་ལོ་༢༠༠༤ལོར་དགོན་ཆེན་ཞིག་གསར་བཞེངས་གྲུབ་ཡོད་ཅིང༌།དུས་རྒྱུན་མི་མང་གིས་གུང་རི་དགོན་པ་ཞེས་འབོད།